Document ID: 31987R0813

*****
ΚΑΝΟΝΙΣΜΟΣ (ΕΟΚ) αριθ. 813/87 ΤΗΣ ΕΠΙΤΡΟΠΗΣ
της 20ής Μαρτίου 1987
για καθιέρωση μιας εκ των υστέρων εποπτείας ορισμένων γεωργικών προϊόντων καταγωγής τρίτων χωρών που τίθενται στην κατανάλωση στην Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1579/86 (2), και ιδίως το άρθρο 24,
Εκτιμώντας:
ότι η συμφωνία μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής, μετά την προσχώρηση της Ισπανίας στην Κοινότητα, προβλέπει ιδίως την υποχρέωση για την Κοινότητα να εξασφαλίσει, κατά τη διάρκεια της περιόδου από 1ης Ιανουαρίου 1987 έως 31 Δεκεμβρίου 1990, την πρόσβαση στην Ισπανική αγορά ορισμένων ποσοτήτων αραβοσίτου και σόργου καταγωγής τρίτων χωρών, η δε ποσότητα αυτή προσαρμόστηκε συναρτήσει των εισαγωγών στην Ισπανία ορισμένων προϊόντων υποκαταστάσεως των σιτηρών· ότι, προκειμένου να εξασφαλισθεί η καλή εφαρμογή της συμφωνίας, πρέπει να προβλεφθεί, μεταξύ άλλων, η εφαρμογή ενός μηχανισμού εποπτείας της ισπανικής αγοράς ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από 1ης Ιανουαρίου 1987 έως 31 Δεκεμβρίου 1990, η Ισπανία ανακοινώνει στην Επιτροπή, το αργότερο στις 10 κάθε μήνα, τις ποσότητες αραβοσίτου και σόργου, που κατάγονται από τρίτες χώρες, καθώς και τις ποσότητες γλουτένης αραβοσίτου, υπολειμμάτων ζυθοποιίας και πουλπών εσπεριδοειδών, που περιλαμβάνονται στο κοινό δασμολόγιο στις διακρίσεις 23.03 Α ΙΙ, 23.03 Β ΙΙ και 23.06 Α ΙΙ, οποιασδήποτε καταγωγής, που τίθενται στην κατανάλωση στο έδαφός της κατά τη διάρκεια του προηγούμενου μηνός. Πάντως, οι ανακοινώσεις που αφορούν την προηγούμενη περίοδο από την έναρξη ισχύος του παρόντος κανονισμού πρέπει να γίνουν το αργότερο 10 ημέρες μετά την ημερομηνία ισχύος του.
2. Για τις ποσότητες αραβοσίτου και σόργου, που εισάγονται από την 1η Ιανουαρίου 1987 βάσει του κανονισμού (ΕΟΚ) αριθ. 3140/86 της Επιτροπής (3) πρέπει να γίνεται ξεχωριστή λογιστική καταχώριση.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 1987.

Labels: 18
3
17
5